b'\n_START_ARTICLE_\nSkurken i Mummihuset\n_START_PARAGRAPH_\nSkurken i mummihuset (svensk: Skurken i muminhuset) er en fotobildebok fra 1980 skrevet av den finlandssvenske forfatteren Tove Jansson. Boken er den fjerde bildeboken med fortellinger om Mummitrollet og hans familie og venner i Mummidalen; det er den eneste av Janssons mummib\xc3\xb8ker som ikke er illustert med hennes egne illustrasjoner._NEWLINE_Fotografiene er tatt av broren Per Olov Jansson. Den to meter h\xc3\xb8ye modellen av mummihuset er modellert av Tove Janssons samboer Tuulikki Pietil\xc3\xa4 og Pentti Eistola med bistand fra Tove Jansson. Hans Kling og Tove Jansson laget figurene. Arbeidet ble gjort i l\xc3\xb8pet av 1970-tallet.   Eistola hadde tidligere, i 1958, laget en f\xc3\xb8rste, mindre modell av mummihuset. Huset befinner seg siden 2012 i Mummimuseet._NEWLINE_Handlingen i boken er at Stinky sniker seg inn i mummihuset en natt, \xc2\xaben m\xc3\xa5neskinnsnatt om h\xc3\xb8sten\xc2\xbb. Lille My h\xc3\xb8rer lyder som han lager, og det meste av fortellingen g\xc3\xa5r ut p\xc3\xa5 at beboerne i huset g\xc3\xa5r rundt og leter etter inntrengeren som har gjemt seg. \xc2\xabDen korte teksten er mest en guide for betrakterens oppdagelsesferder,\xc2\xbb skriver Boel Westin i sin biografi om Jansson.'